
Vadovaudamasis Lietuvos Respublikos meno kūrėjų ir jų organizacijų įstatymo pakeitimo įstatymo (Žin., 2004, Nr. 153-5573) 5 straipsnio 2 dalies 3 punktu:
1. T v i r t i n u Meno kūrėjo ir meno kūrėjų organizacijos statuso suteikimo taisykles (pridedama).
2. N u s t a t a u, kad šis įsakymas įsigalioja nuo 2005 m. kovo 15 d.

PATVIRTINTA
Lietuvos Respublikos kultūros ministro
2005 m. kovo 3 d. įsakymu Nr. ĮV-77
 
MENO KŪRĖJO IR MENO KŪRĖJŲ ORGANIZACIJOS STATUSO SUTEIKIMO TAISYKLĖS
 
I. BENDROSIOS NUOSTATOS
 
1. Meno kūrėjo ir meno kūrėjų organizacijos statuso suteikimo taisyklės (toliau vadinama – Taisyklės) reglamentuoja bendruosius reikalavimus fiziniams asmenims, siekiantiems meno kūrėjo statuso, asociacijoms, siekiančioms meno kūrėjų organizacijos statuso, nustato dokumentų pateikimo, svarstymo bei meno kūrėjo arba meno kūrėjų organizacijos statuso suteikimo procedūrą.
2. Fiziniams asmenims – meno kūrėjo, asociacijoms – meno kūrėjų organizacijos statusą suteikia Meno kūrėjo ir meno kūrėjų organizacijos statuso suteikimo taryba (toliau vadinama – Taryba), kurios sprendimą tvirtina kultūros ministras.
 
II. DOKUMENTŲ PATEIKIMAS TARYBAI
 
3. Fizinis asmuo, siekiantis meno kūrėjo statuso (toliau vadinama – asmuo), Tarybai turi pateikti:
3.1. prašymą suteikti meno kūrėjo statusą;
3.2. asmens tapatybę patvirtinančio dokumento nuorašą;
3.3. kūrybinę biografiją;
3.4. pagrindinių meno kūrinių ir bibliografijos sąrašą.
4. Asmuo Tarybai pasirinktinai turi pateikti:
4.1. monografijas, studijas, straipsnius arba recenzijas – rekomendacijas, kuriose jo meno kūryba profesionalių meno vertintojų yra pripažinta profesionalia;
4.2. dokumentų nuorašus, kurie patvirtintų, jog:
4.3.1. asmens meno kūryba yra apibūdinta enciklopedijose arba įtraukta į švietimo ir mokslo ministro patvirtintas bendrojo lavinimo, profesinio mokymo, aukštesniųjų studijų ir aukštojo mokslo studijų programas;
4.3.2. asmens meno kūryba yra įvertinta Lietuvos nacionaline kultūros ir meno premija, Vyriausybės meno premija, tarptautine meno premija arba profesionalaus meno konkurso laureato diplomu;
4.3.3. asmens meno kūrinių yra įsigiję Lietuvos arba užsienio valstybių nacionaliniai muziejai arba galerijos;
4.3.4. asmeniui už meno kūrybą, atitinkančią Lietuvos Respublikos meno kūrėjo ir meno kūrėjų organizacijų statuso (Žin., 1996, Nr. 84-2002; 2004, Nr. 153-5573) įstatymo 3 straipsnio 1 dalies 1–4 punktuose nustatytus pripažinimo pagrindus, ar už meno kūrybą vertinančius straipsnius, recenzijas, paskelbtus Lietuvos ar užsienio valstybių meno leidiniuose, ir už tiriamąją (mokslinę) veiklą atitinkamoje meno srityje suteiktas daktaro, habilituoto daktaro vardas;
4.3.5. asmeniui, aukštųjų mokyklų meno studijų dėstytojui, už meno kūrybą ir pedagoginę veiklą suteiktas pedagoginis profesoriaus ir (ar) docento vardas.
5. Asociacija, siekianti meno kūrėjų organizacijos statuso, Tarybai turi pateikti:
5.1. prašymą suteikti meno kūrėjų organizacijos statusą;
5.2. asociacijos įstatų nuorašą;
5.3. asociacijos steigimo sutarties nuorašą;
5.4. juridinio asmens registravimo pažymėjimo nuorašą;
5.5. asociacijos narių sąrašą ir kultūros ministro patvirtintų Tarybos arba meno kūrėjų organizacijos sprendimų nuorašus, įrodančius, kad nariams suteiktas meno kūrėjo statusas;
5.6. asociacijos veiklos ataskaitą nuo jos veiklos pradžios, parengtą pagal Lietuvos Respublikos asociacijų įstatymo (Žin., 2004, Nr. 25-745) 10 straipsnį.
6. Teikiamame asociacijos narių sąraše turi būti nurodyti šie narių duomenys:
6.1. vardas (vardai), pavardė (pavardės);
6.2. asmens kodas;
6.3. meno kūrėjo statuso suteikimo data.
7. Prie teikiamo asociacijos narių sąrašo turi būti pridėti šie dokumentai:
7.1. kiekvieno nario kūrybinė biografija;
7.2. pagrindinių meno kūrinių ir bibliografijos sąrašas;
7.3. dokumento, kurio pagrindu asociacijos nariui yra suteiktas meno kūrėjo statusas, nuorašas.
 
III. DOKUMENTŲ PRIĖMIMAS, NAGRINĖJIMAS IR TVARKYMAS
 
8. Asmenys ir asociacijos prašymus suteikti meno kūrėjo arba meno kūrėjų organizacijos statusą pateikia Tarybai iki kiekvieno mėnesio 7 dienos.
9. Asmenų ir asociacijų prašymus suteikti meno kūrėjo ar meno kūrėjų organizacijos statusą bei prie jo pridedamus dokumentus priima ir Tarybos registracijos žurnale juos registruoja Tarybos sekretorius.
10. Prašymus ir dokumentus Taryba nagrinėja kartą per mėnesį.
11. Nagrinėdama prašymus ir dokumentus, Taryba į posėdį gali kviesti reikiamų sričių ekspertus, asmenį, pateikusį prašymą, asociacijos, pateikusios prašymą, pirmininką.
12. Nagrinėdama prašymus, Taryba gali raštu pareikalauti asmens arba asociacijos patikslinti Tarybai pateiktą informaciją.
13. Jeigu asmens arba asociacijos pateikti Tarybai dokumentai neatitinka reikalavimų, nustatytų šiose Taisyklėse, Taryba dokumentų nesvarsto ir grąžina juos pateikusiam asmeniui arba asociacijai per 5 darbo dienas nuo jų gavimo dienos.
14. Taryba, išnagrinėjusi prašymus ir dokumentus ir nustačiusi, kad asmens meno kūryba arba asociacijos įstatai, steigimo sutartis, narių sudėtis ir veikla atitinka Meno kūrėjo ir meno kūrėjų organizacijų statuso įstatymo reikalavimus, priima sprendimą suteikti meno kūrėjo ar meno kūrėjų organizacijos statusą.
15. Taryba, nustačiusi, kad asmens meno kūryba arba asociacijos įstatai, steigimo sutartis, narių sudėtis ir veikla neatitinka Meno kūrėjo ir meno kūrėjų organizacijų statuso įstatymo reikalavimų, priima sprendimą atsisakyti suteikti meno kūrėjo ar meno kūrėjų organizacijos statusą.
16. Tarybos sprendimas suteikti meno kūrėjo ar meno kūrėjų organizacijos statusą ar atsisakyti šį statusą suteikti pateikiamas kultūros ministrui per 3 darbo dienas nuo Tarybos sprendimo priėmimo dienos.
17. Kultūros ministras tvirtina Tarybos sprendimą suteikti arba atsisakyti suteikti meno kūrėjo arba meno kūrėjų organizacijos statusą per 14 darbo dienų nuo šio sprendimo gavimo dienos.
18. Apie kultūros ministro patvirtintą Tarybos sprendimą Taryba informuoja asmenis ir asociacijas raštu per 5 darbo dienas nuo Tarybos sprendimo patvirtinimo dienos.
19. Meno kūrėjo ar meno kūrėjų organizacijos statusas laikomas suteiktu nuo kultūros ministro įsakymo, kuriuo tvirtinamas Tarybos sprendimas, priėmimo dienos.
 
IV. MENO KŪRĖJO STATUSO SUTEIKIMAS MENO KŪRĖJŲ ORGANIZACIJOS SPRENDIMU
 
20. Tais atvejais, kai meno kūrėjo statusas suteikiamas asmeniui įstojus į meno kūrėjų organizaciją, ši organizacija savo sprendimą suteikti nariui meno kūrėjo statusą bei duomenis apie naują narį pateikia Tarybai per 3 darbo dienas nuo tokio meno kūrėjų organizacijos sprendimo priėmimo dienos.
21. Tarybai meno kūrėjų organizacija turi pateikti:
21.1. meno kūrėjų organizacijos dokumento, kuriuo nariui suteiktas meno kūrėjo statusas, nuorašą;
21.2. meno kūrėjo kūrybinę biografiją;
21.3. pagrindinių meno kūrinių ir bibliografijos sąrašą.
22. Dokumento, kuriuo meno kūrėjui suteiktas meno kūrėjo statusas, nuoraše turi būti nurodyta:
22.1. meno kūrėjo vardas (vardai), pavardė (pavardės);
22.2. asmens kodas;
22.3. meno kūrėjo statuso suteikimo pagrindas.
23. Taryba, nustačiusi, kad visi reikalaujami dokumentai pateikti, teikia apie tai išvadą kultūros ministrui per 5 darbo dienas.
24. Kultūros ministras tvirtina meno kūrėjų organizacijos sprendimą suteikti asmeniui meno kūrėjo statusą per 14 darbo dienų nuo Tarybos išvados gavimo dienos.
25. Apie kultūros ministro patvirtintą meno kūrėjų organizacijos sprendimą, Taryba informuoja šią meno kūrėjų organizaciją raštu per 5 darbo dienas nuo sprendimo patvirtinimo dienos.
26. Jeigu meno kūrėjų organizacijos pateikti Tarybai dokumentai neatitinka reikalavimų, nustatytų šiose Taisyklėse, Taryba grąžina juos meno kūrėjų organizacijai per 5 darbo dienas nuo jų gavimo dienos.
27. Meno kūrėjų organizacijos nariui meno kūrėjo statusas laikomas suteiktu nuo kultūros ministro įsakymo, kuriuo tvirtinamas Meno kūrėjų organizacijos sprendimas, priėmimo dienos.
 
V. BAIGIAMOSIOS NUOSTATOS
 
28. Duomenys apie meno kūrėjus ir meno kūrėjų organizacijas įrašomi į Meno kūrėjų ir meno kūrėjų organizacijų informacinę sistemą jos nuostatų nustatyta tvarka.
